UDHËZIM 
Nr. 1, datë 4.7.2025

PËR MIRATIMIN E METODOLOGJISË “PËR KRITERET DHE PROCEDURAT
PËR SHPËRNDARJEN DHE PËRDORIMIN E SUBVENCIONEVE SHTETËRORE, PËR OFRUESIT E SHËRBIMEVE NË SEKTORIN E UJËSJELLËS-KANALIZIMEVE, PËR VITIN BUXHETOR 2025”

 Në mbështetje të pikës 4, të nenit 102, të Kushtetutës së Republikës së Shqipërisë; të pikës 1, të pjesës 1, të skedulit 1 të ligjit 25/2023, “Për ratifikimin e marrëveshjes së huas ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim, për Programin Kombëtar të Modernizimit të Sektorit të Ujësjellës-Kanalizimeve në Shqipëri”; të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”; të ligjit nr. 115/2024, “Për buxhetin e vitit 2025”; të ligjit nr. 9374, datë 21.4.2005, “Për ndihmën shtetërore”, të ndryshuar; të vendimit nr. 431, datë 11.7.2018, të Këshillit të Ministrave, “Për krijimin e Agjencisë Kombëtare të Ujësjellës-Kanalizimeve”, të ndryshuar, si dhe të udhëzimit nr. 9, datë 20.7.2018, “Për procedurat standarde të zbatimit të buxhetit”, të ndryshuar,

UDHËZOJ

 1. Zbatimin e metodologjisë “Për kriteret dhe procedurat për shpërndarjen dhe përdorimin e subvencioneve shtetërore, për ofruesit e shërbimeve në sektorin e ujësjellës-kanalizimeve, për vitin buxhetor 2025”, sipas lidhjes nr. 1 bashkëlidhur këtij udhëzimi dhe pjesë përbërëse të tij.
2. Ngarkohen për zbatimin e këtij udhëzimi Agjencia Kombëtare e Ujësjellës-Kanalizimeve, njësitë e vetëqeverisjes vendore dhe shoqëritë aksionare të ujësjellës-kanalizimeve.
3. Udhëzimi nr. 2, datë 26.3.2024, “Për miratimin e metodologjisë për kriteret dhe procedurat për shpërndarjen dhe përdorimin e subvencioneve shtetërore për shoqëritë aksionare të ujësjellës-kanalizimeve, për vitin buxhetor 2024”, shfuqizohet.
Ky udhëzim hyn në fuqi me botimin në Fletoren Zyrtare. 

ZËVENDËSKRYEMINISTËR 
DHE 
MINISTËR I INFRASTRUKTURËS DHE ENERGJISË
Belinda Balluku 

LIDHJA NR. 1
METODOLOGJI
PËR KRITERET DHE PROCEDURAT PËR SHPËRNDARJEN DHE PËRDORIMIN E SUBVENCIONEVE SHTETËRORE, PËR OFRUESIT E SHËRBIMEVE NË SEKTORIN E UJËSJELLËS-KANALIZIMEVE, PËR VITIN BUXHETOR 2025

Kjo metodologji është hartuar në mbështetje të pikës 13, shkronja “j”, të vendimit të Këshillit të Ministrave nr. 431, datë 11.7.2018, “Për krijimin e Agjencisë Kombëtare të Ujësjellës-Kanalizimeve”, e ndryshuar; objektivit specifik 4.2 të Strategjisë Kombëtare të Sektorit të Furnizimit me ujë dhe Kanalizimeve të miratuar me vendimin e Këshillit të Ministrave nr. 448, datë 23.7.2023, të vendimit të Këshillit të Ministrave nr. 302, datë 11.5.2022, “Politikat kombëtare për riorganizimin e sektorit të furnizimit me ujë dhe të largimit, trajtimit dhe përpunimit të ujërave të ndotura”, të ligjit nr. 115/2024, “Për buxhetin e vitit 2025”.
Detajimi i fondit të subvencionit dhe përdorimi i tij do të bëhet si më poshtë: 
1. Subvencioni do të shpërndahet nga Agjencia Kombëtare e Ujësjellës-Kanalizimeve (në vijim “AKUK”) në masën e planifikuar në ligjin vjetor të buxhetit, në përputhje me zërin buxhetor subvencione, me llogari ekonomike (603) dhe të gjitha shtesave të tjera të bëra me vendim të Këshillit të Ministrave.
2. Subvencioni sipas pikës 1 të kësaj Metodologjie të do të shpërndahet vetëm për të subvencionuar konsumin e parashikuar në pikën 4 të kësaj Metodologjie, për kategoritë në nevojë. 
3. Kategoritë në nevojë që përfitojnë nga kompensimi për konsumin e sasisë minimale jetike të ujit të pijshëm, janë subjektet e parashikuara nga neni 7 i ligjit 57/2019, “Për asistencën sociale në Republikën e Shqipërisë”, të ndryshuar.
4. Kategoritë e përcaktuara në pikën 3 të kësaj Metodologjie do të kompensohen në masën 100% për vlerën e faturuar deri në sasinë 5 m3/muaj (pesë metër kub në muaj) ujë të pijshëm për kontratë, për të përmbushur nivelin minimal jetik. Për këto kategori do të subvencionohet edhe tarifa fikse, tarifa e kanalizimeve dhe e trajtimit të ujërave të ndotura urbane. Zbritja për kategoritë e përcaktuara në pikën 3 të këtij udhëzimi bëhet automatikisht në faturën mujore të gjeneruar nga shoqëria përkatëse ujësjellës-kanalizime. 
5. Kompensimi jepet vetëm një herë për një familje, pavarësisht nëse ato mund të kenë në përbërje persona që përfshihen në më shumë se një nga grupimet e pikës 3 të kësaj Metodologjie, apo kanë në përbërje më shumë se një anëtar që i lind e drejta e përfitimit. 
6. Prioriteti për përdorimin e fondit nga shoqëritë aksionare të ujësjellës-kanalizimeve (rajonale ose jo) është si më poshtë:
a) Shoqëritë e përdorin fondin për të akorduar çdo muaj, përmes një zbritjeje 100% në shërbimin e furnizimit me ujë dhe kanalizimeve të kategorive, të përcaktuara në pikën 3 të këtij udhëzimi, deri në masën 5 m3/muaj. 
b) Pjesa e mbetur e fondit të subvencionit, nëse do të jetë rasti, do të përdoret nga shoqëritë UK për mbulimin e kostos së energjisë elektrike, me kusht që shoqëritë të kenë mbi 75% të volumit të prodhimit të ujit me ngritje mekanike. 
7. Janë të ligjshme për të përfituar nga subvencioni sipas pikës 1 të kësaj Metodologjie, vetëm shoqëritë UK që kanë nënshkruar kontratën e performancës me AKUK-në. 
[bookmark: _Hlk192756655]8. Shoqëritë që nuk kanë nënshkruar marrëveshjen e performancës me AKUK-në nuk do të rimbursohen për zbritjet e aplikuara sipas pikës 6 të kësaj metodologjie.
9. Zbritja e parashikuar në pikën 6, shkronja “a” të kësaj Metodologjie është e detyrueshme edhe për shoqëritë që nuk kanë nënshkruar kontratën e performancës. Kostoja e shoqërive UK që nuk kanë nënshkruar kontratën e performancës do të mbulohet nga fondet e vetë shoqërisë UK dhe vetëm pas nënshkrimit të kontratës së performancës, këto shoqëri janë të ligjshme të përfitojnë nga subvencioni sipas pikës 1 të kësaj metodologjie.
10. Shoqëritë UK pajisen nga njësitë e qeverisjes vendore brenda juridiksionit territorial të tyre, në formë shkresore dhe elektronike, si dhe nëpërmjet Regjistrit Elektronik Kombëtar, nëse sistemet mund të komunikojnë automatikisht ndërmjet tyre, me listën e plotë të familjeve/individëve në nevojë nën juridiksionin e bashkisë, subjekt i trajtimit me ndihmë ekonomike, brenda datës 10 të çdo muaji, sipas formatit në shtojcën nr. 1, që i bashkëlidhet këtij udhëzimi, i cili shoqërohet edhe nga vendimi i Drejtorisë Rajonale të Shërbimit Social Shtetëror. 
11. Vlerësimi i nevojave për fondin e dhënë sipas pikës 6 të kësaj metodologjie, si dhe detajimi dhe shpërndarja nga AKUK-ja, në përputhje me këtë udhëzim, do të bazohet në të dhënat e raportuara nga shoqëritë UK pranë AKUK-së, në përputhje me kërkesat, formatin dhe afatet e përcaktuara prej tij. 
12. AKUK-ja vlerëson dokumentacionin/të dhënat e paraqitur/a dhe bën shpërndarjen e subvencionit, për shoqëritë UK brenda vitit buxhetor 2025
13. AKUK-ja do të rimbursojë edhe faturën për muajt e ngelur të vitit paraardhës.
14. AKUK-ja llogarit vlerën e subvencionit, sipas pikës 6 të kësaj metodologjie, që do të përfitojë secila shoqëri UK dhe njofton shoqëritë si më poshtë:
a) në lidhje me subvencionin sipas pikës 6, shkronja “a”, të kësaj metodologjie llogaritja e AKUK-së bazohet në informacionin e paraqitur nga shoqëria UK, sipas shtojcës 2 të këtij udhëzimi;
b) në lidhje me subvencionin sipas pikës 6, shkronja “b”, të kësaj metodologjie llogaritja e AKUK-së bazohet në të dhënat e raportuara nga shoqëritë UK, sipas formateve të raportimit të miratuara nga AKUK-ja.
15. AKUK-ja, në zbatim të shkronjës “k”, të nenit 13, të vendimit të Këshillit të Ministrave nr. 431, datë 11.7.2018, “Për krijimin, organizimin dhe funksionimin e Agjencisë Kombëtare të Ujësjellës-Kanalizimeve”, të ndryshuar, ka të drejtë të ushtrojë kontrolle nëpërmjet njësisë të posaçme të ngritur për këtë qëllim, për të vlerësuar mënyrën e përdorimit të fondit të akorduar për çdo shoqëri, që ka përfituar nga fondi i subvencionit. 

SHTOJCA NR. 1
Logoja e Bashkisë
Prefektura 
Bashkia _______________________
LISTË
Nr.__, datë____

E FAMILJEVE/INDIVIDËVE NË NEVOJË PËR TRAJTIM ME NDIHMË
EKONOMIKE PËR PERIUDHËN ______________

Mbështetur në ligjin nr. 57, datë 18.7.2019, “Për asistencën sociale në Republikën e Shqipërisë”, të ndryshuar; vendimin e Drejtorisë Rajonale të Shërbimit Social Shtetëror nr.__, datë ___, në udhëzimin e ministrit të Infrastrukturës dhe Energjisë nr.__, datë ___, “Për miratimin e metodologjisë për kriteret dhe procedurat për shpërndarjen dhe përdorimin e subvencioneve shtetërore për shoqëritë aksionare të ujësjellës-kanalizimeve, për vitin buxhetor 2025”, struktura përgjegjëse për shërbimet sociale në Bashki i dërgon shoqërisë UK-së, listën e plotë të familjeve/individëve në nevojë, të cilët janë përfitues të statusit për trajtim me ndihmë ekonomike. 
Nga dokumentacioni i paraqitur, si dhe nga vendimi i Drejtorisë Rajonale të Shërbimit Social Shtetëror nr.__, datë ___, bashkëngjitur, ju informojmë se: 
1. Janë miratuar si të ligjshëm për përfitues të ndihmës ekonomike ________ familje, lista bashkëlidhur; 
2. Individë me statusin e jetimit ______ persona, lista bashkëlidhur; 
3. Individë viktima të trafikimit ______ persona, lista bashkëlidhur; 
4. Individë viktima të dhunës në familje ________, lista bashkëlidhur; 
5. Prindërit me më shumë se dy fëmijë të lindur njëherësh:
a) trinjakë __________ familje, lista bashkëlidhur; 
b) katërnjakë __________ familje, lista bashkëlidhur; 
c) pesënjakë e më shumë njëherësh _________ familje, lista bashkëlidhur; 
6. Fëmijë të vendosur në familje kujdestare l ___________, lista bashkëlidhur;
7. Fëmijë me aftësi të kufizuara të vendosur në familje kujdestare 2 __________, lista bashkëlidhur 
Lista e plotë e familjeve të propozuara në skemën e ndihmës ekonomike për periudhën e akorduar. 

	Nr.
	Emri Atësia Mbiemri
	Nr. i dosjes
	Nr. i anëtarëve
	Lloji i ndihmës
	Nr. i kontratës UK

	
	
	
	
	
	

	
	
	
	
	
	






STRUKTURA PËRGJEGJËSE

Personi përgjegjës për ndihmën ekonomike		Titullari/Personi i autorizuar
[bookmark: _GoBack]Emri Mbiemri firma 				Emri Mbiemri firma

Bashkia__________________
Prefektura 

SHTOJCA NR. 2
Logoja e UK-së

LISTË
Nr. _____ datë _____

E LLOGARITJES SË VLERËS SË SUBVENCIONIT PËR FAMILJET/INDIVIDËT NË NEVOJË PËR TRAJTIM ME NDIHMË EKONOMIKE PËR PERIUDHËN _______________

Mbështetur në udhëzimin e ministrit të Infrastrukturës dhe Energjisë nr.__, datë ___, “Për miratimin e metodologjisë për kriteret dhe procedurat për shpërndarjen dhe përdorimin e subvencioneve shtetërore për shoqëritë aksionare të ujësjellës-kanalizimeve”, për vitin buxhetor 2025, shoqëria UK dërgon listën e plotë të familjeve/individëve në nevojë, të cilët janë përfitues të subvencionit, sipas udhëzimit nr.__, datë ___, dhe që gëzojnë statusin për trajtim me ndihmë ekonomike.

	Nr.
	Emri Atësia Mbiemri
	Nr. i kontratës UK
	Vlera e faturës mujore
	Sasia ujë dhe kanalizime m3
	Tarifa ujë
	Tarifa kanalizime
	Tarifa fikse
	Sasia e zbritur
	Vlera e zbritur

	
	
	
	
	
	
	
	
	
	

	
	
	
	
	
	
	
	
	
	

	
	
	
	
	
	
	
	
	
	



Titullar 
Emri Mbiemri 
firma

